Brioni, Lanvin, Versace, Valentino og Ermenegildo Zegna. Merkelappene på dressene, skjortene og genserne som bli gitt til Fretex Majorstuen, vitner om en mann med dyr smak.



Bare én av disse skreddersydde dressene kan ha en verdi på mellom 50.000 og 100.000 kroner. Et raskt søk viser at en ny dress fra merket Brioni koster over 68.000 kroner.

Dressene ble levert til terminalen på Alnabru, men ingen vet hvem som står bak.

GODT FORNØYD: Kjedeleder i butikk i Fretex Miljø, Kristin Hareide, ser gjennom blazere. Foto: Anders Fehn / NRK

– Giveren er anonym. Vi har kanskje noen tanker om hvem det kan være, men det blir jo bare gjetting, sier kjedeleder i butikk i Fretex Miljø, Kristin Hareide.

– En fantastisk mulighet

Donasjonen er den største i verdi fra en enkeltperson til Fretex noen gang. Dressene er skreddersydd i størrelse 50/52. Hareide forteller at de er svært takknemlige.

– Vi har satt tidenes salgsrekord, og har i løpet av tirsdag kveld omsatt for flere hundre tusen kroner, sier hun.

Dette skal Frelsesarmeen blant annet bruke til å hjelpe folk ut i arbeid.

– Donasjonen er en fantastisk mulighet både for oss som selskap, men også for kunder, som ikke vanligvis har råd til denne typen dresser og nå har fått muligheten til å gjøre et sjeldent varp.

Prislappen Fretex setter på dressene varierer mellom 1000 og 4000 kroner.

MANGE FOLK: Det var flere hundre mennesker innom Fretex på Majorstuen for å forsøke å skaffe seg en designerdress. Foto: Fouad Acharki / NRK

Stor interesse

Salget startet klokken 18:00 tirsdag kveld. Da hadde de mest ivrige stått i kø i flere timer allerede. Ved åpning rakk køen langt nedover kvartalet på Majorstuen.

Jonas Anker Solvang var én av dem som møtte opp, med mål om å gjøre et kupp.

– Jeg har alltid vært interessert i dresser, og tenkte at dette kunne jeg ikke gå glipp av. Det er jo dyre dresser, og mange av dem er vanskelige å få tak i. Jeg har sjekket litt rundt på nettet, og Brioni blant annet er helt utsolgt, sier Anker Solvang.

Han får støtte av kameraten Sondre Hekneby. Han mener du ikke finner noe tilsvarende andre steder i Norge.

– Jeg vil si dette er helt unikt, og en mulighet som kommer bare én gang, sier Hekneby.

– Kvalitet av en annen dimensjon

IMPONERT: Moteekspert Marianne Jemtegård sier dette er tidenes julegave til Fretex. Foto: NRK

Moteekspert Marianne Jemtegård sier dette er tidenes julegave til Fretex.

– Så er det også kjempegøy for alle norske kvinner der ute som nå kan få en langt mer velkledd herremann ved sin side på neste julebord, sier hun.

Hun forklarer at dette er dyre dresser.

– Vi begynner nok på en pris mellom 25.000–30.000 kroner for en dress av dette kaliberet som vi ser her.

Hun mener likevel det ikke er utenkelig at en skreddersydd kasjmirdress kan koste opptil flere hundre tusen kroner.

– Dette er dresser som virkelig viser status og som er kvalitet fra en helt annen dimensjon enn det man kan plukke opp i norske butikker.